La fel ca în cazul ”Shanghai”: Ambasada Chinei a sprijinit compania mafiotului Wang Yan, declarat ”pericol pentru siguranța națională”, însoțind-o chiar în biroul directorului Cupru Min! Managerul Cupru Min, Nicolae Turdean, recunoaște că, în 2017, chinezii au vrut să devină proprietarii rezervelor de cupru din Apuseni

marți, 3 aprilie 2018, 6:58

UPDATE Cupru Min se spală pe mâni și mută responsabilitatea la ”autoritățile române” care i-au dat chinezului ”permis de ședere în România”!

Într-un comunicat, Cupru Min spune că: „Referitor la calitatea dlui Wang Yan menționăm că la data derulării licitației acesta a prezentat către Cupru Min toată documentația legală necesară, eliberată de autoritățile române, pentru reprezentarea Merlion Resources. Astfel, ofertantul i-a acordat mandat unic de reprezentare pentru licitație și deschiderea ofertelor. Mandatul i-a conferit dlui Wang Yan dreptul de a angaja patrimonial societatea din Hong Kong, în calitate de ofertant sau s-o reprezinte la procedura de atribuire prin licitație deschisă a contractului. Reprezentantul Merlion Resources s-a legitimat cu pașaport chinezesc și cu permis de ședere temporară pe teritoriul României, valabil până la 11.11.2019.

Comunicatul integral, pe HotNews.ro

”Constituirea unui grup care… subminare, sabotaj… înlăturarea prin forță a instituțiilor statului… atingerea capacității de apărare …. distrugere, degradare ori aducere în stare de neîntrebuințare a structurilor necesare vieții sau apărării naționale” Rezumat din exact articolul și litera Legii siguranței naționale, aplicate când i s-a retras cetățenia lui Wang Yan

Nicolae Turdean se declară șocat.

El e cel care a semnat contractul prin care compania reprezentată de Wang Yan cumpără toată producția de minereu de cupru a României.

Turdean, care a plecat repede după semnarea contractului, își amintește cum ”în Ministerul Economiei există o structură de securitate care verifică orice, chiar și o simplă vizită a unei delegații la Cupru Min”.

Dar când a semnat în octombrie 2017 cu Wang Yan, Turdean n-a fost prevenit că vinde producția unui mafiot!

Motivul exact pentru care SRI a cerut către ANC, în 2012, retragerea cetățeniei lui Wang e secret.

Dar, din explicațiile oficiale comunicate ziarului de către ANC, rezultă că faptele chinezului au fost foarte grave.

Litera de lege aplicată în cazul concret al lui Wang începe astfel: ”Subminarea, sabotajul sau orice alte acțiuni care au ca scop înlăturarea prin forță a instituțiilor democratice ale statului ori care aduc atingere gravă drepturilor și libertăților fundamentale ale cetățenilor români”.

Din 2010 și până azi, România a retras cetățenia a doar 5 nume, printre care Omar Hayssam, pentru terorism.

În aceeași perioadă, Wang e singurul chinez căruia statul român i-a retras cetățenia!

Așa cum Mihai a fost susținut în fața Înaltei Curți, cum e posibil ca Wang să fie susținut în continuare de Ambasada Chinei?

Și să primească un contract exclusiv cu o întreprindere strategică deținută de statul român, Cupru Min?

Investigație de Mirela Neag, Răzvan Luțac și Cătălin Tolontan

“Retragerea cetățeniei este cea mai gravă sancțiune de drept civil la adresa unui om”, spune Andrei Tinu, președintele Autorității Naționale pentru Cetățenie (ANC).

Dacă ești originar din România nu-ți poți pierde cetățenia dobândită prin naștere. Dacă ți se acordă cetățenia, retragerea presupune un mecanism dificil și îndelungat, mai ales că românii sunt cetățeni UE.

568.609 cereri de cetățenie română au fost aprobate de ANC în 2010-2018

Retragerea ia forma unui proces, derulat în fața unei comisii ANC, formată din personal specializat asimilat magistraților ”și care acționează ca o instanță”, explică Tinu.

Tocmai pentru că legea îi protejează, doar 5 cetățeni români și-au pierdut cetățenia din ianuarie 2010 și până azi!

Cinci oameni cu cetățenie retrasă, față de aproape 600.000 care au dobândit-o în ultimii opt ani, dintre aceștia 498.722 fiind cetățeni moldoveni.

Wang, pe lista scurtă împreună cu Omar Hayssam

Lista selectă a ”Celor 5” e compusă din fapte care acoperă plaja de la terorism la ceva-la-fel-de-rău-ca-terorismul: Olga Selezniova, Said Baaklini, Omar Hayssam, Kassem Hassan și Alexandru Ioan.

Sirianul Omar Hayssam e condamnat definitiv la 24 de ani de închisoare în dosarul „Manhattan”

Alexandru Ioan, după numele său de origine Wang Yan, este singurul chinez de pe listă, adică unicul căruia i s-a retras cetățenia română în ultimii 8 ani.

Asta spune ceva despre gravitatea faptelor sale.

Dar ce a făcut, de fapt, Alexandru Ioan?

Probele secrete aduse de SRI

În 13 septembrie 2012, Serviciul Român de Informații înaintează către Autoritatea Națională pentru Cetățenie solicitarea de retragere a cetățeniei pentru Alexandru Ioan.

Corpul cererii este secret, dar SRI a fost obligat să încadreze legal solicitarea.

La cererea ziarului, ANC a comunicat public încadrarea făcută de serviciul secret:

”Persoana este cunoscută ca având legături cu grupări teroriste sau le-a sprijinit, sub orice formă, ori a săvârșit alte fapte care pun în pericol siguranța națională” Articolul 25 din Legea cetățeniei, motivația SRI în cazul Wang Yan

În cazul lui Wang Yan, cu mare probabilitate el este acuzat nu de terorism, ci de a doua parte a enunțului: ”A săvârșit fapte care pun în pericol siguranța națională”.

De unde rezultă asta?

Au fost audiați și SRI, și Wang

Din motivarea Comisiei pentru cetățenie. De aici rezultă.

După 6 luni, răgaz cerut de lege pentru ca Wang să se pregătească, Comisia îi cheamă pe cei din SRI și pe Wang.

Chinezul vine însoțit de avocat.

Comisia audiază părțile, studiază probele, deliberează și propune președintelui ANC să-i retragă cetățenia română lui Wang.

40 de chinezi au cerut cetățenie română în 2010-2018 și 16 au dobândit-o

Pe 5 iunie 2013, la zece luni de la cererea SRI, se emite ordinul.

El devine executoriu.

Alexandru Ioan își pierde în 2013 cetățenia română dobândită în 1999, prin Hotărâre de Guvern.

Dar de ce și-o pierde?

Cum sună concret literele de lege în cazul lui Wang

Comisia motivează retragerea cetățeniei ”pârâtului Alexandru Ioan” prin articolul 3, literele f) și l) din Legea siguranței naționale.

Conținutul lor este vag și înspăimântător deopotrivă.

Iată-l.

Art 3, Legea 51/1991, actualizată în 2014.

lit. f): ”Subminarea, sabotajul sau orice alte acțiuni care au ca scop înlăturarea prin forță a instituțiilor democratice ale statului ori care aduc atingere gravă drepturilor și libertăților fundamentale ale cetățenilor români sau pot aduce atingere capacității de apărare ori altor asemenea interese ale țării, precum și actele de distrugere, degradare ori aducere în stare de neîntrebuințare a structurilor necesare bunei desfășurări a vieții social-economice sau apărării naționale”.

lit. l): ”Inițierea sau constituirea de organizații sau grupări ori aderarea sau sprijinirea sub orice formă a acestora, în scopul desfășurării vreuneia din activitățile enumerate la lit. a)-k), precum și desfășurarea în secret de asemenea activități de către organizații sau grupări constituite potrivit legii”.

Era membru într-o organizație periculoasă pentru stat și cetățeni

Cu alte cuvinte, SRI, ANC și Tribunalul București, unde Wang Yan face contestație și pierde în 2014, decid că el făcea parte dintr-o organizație care se ocupa cu cel puțin una dintre următoarele activități:

1. Sabotaj, subminare și orice acțiuni care:

Vizează înlăturarea instituțiilor democratice.

Lezează grav drepturile cetățenilor români.

Aduc atingere capacității de apărare a României sau a altor interese alte statului.

2. Distrugere sau degradare a structurilor necesare vieții românilor sau apărării naționale.

În 2018 e bine mersi, în România!

Wang Yan (dreapta) în 2011, la deschiderea China Town, alături de premierul Emil Boc (centru) și ambasadorul Chinei (stânga). Wang are relații excelente atât cu foștii PDL-iști, cât și cu lideri ai PSD.

Pe scurt, într-un proces cu probe secrete publicului, că așa e legea, care a început în septembrie 2012 și s-a încheiat în februarie 2014, Wang Yan este considerat ”pericol la siguranța națională”.

Pune în risc și subminează statul, apărarea națională sau viața cetățenilor români.

Sau pe toate laolaltă.

Și, cu toate acestea, aceeași persoană revine netulburată în România, în calitate de cetățean chinez.

Trăiește la București și face afaceri.

În același timp, fetele minore exploatate sexual, victimele lui și ale restului rețelei de mafioți de la restaurantul ”Shanghai”, așa cum apar Wang și ceilalți în dosarul mușamalizat la DIICOT, au plecat aproape toate din țară.

Directorul Turdean spune că ”a existat un incident cu chinezii” și bagă ambasada în discuție

Mai mult, în octombrie 2017, Wang Yan semnează un contract, în numele unei companii sprijinite de Ambasada Chinei, Merlion Resources Holding, cu Cupru Min.

De unde știm că Wang Yan este sprijinit de Ambasada Chinei?

O spune chiar Nicolae Turdean, directorul Cupru Min, care a semnat alături de Wang Yan contractul.

Între timp, Turdean s-a retras, la trei luni după semnarea contractului, dar fără legătură cu acest act, spune directorul.

Îi arătăm poza și-l recunoaște pe reprezentantul Merlion.

Nicolae Turdean Foto: Ziarul Unirea

”Țin minte că, la prima vizită, cei de la Merlion au venit împreună cu o doamnă în vârstă de la Ambasada Chinei”

-Domnule Turdean, cum l-ați cunoscut pe Wang Yan, reprezentantul Merlion?

-Eu îl știam de Yan, așa se recomanda. Vorbea stricat românește, abia îl înțelegeam. L-am văzut de câteva ori numai, printre care și la semnarea contractului. Sigur că vă pot spune cum i-am cunoscut pe cei de la Merlion. Am avut chiar un incident cu ei.

-Incident?

-Prin primăvara lui 2017 ne-am trezit cu o delegație în curte la Cupru Min, la Abrud. Erau însoțiți de o doamnă de la Ambasada Chinei. Nu aveau voie.

”Doamna de la Ambasada Chinei, care i-a însoțit pe cei de la Merlion, era în vârstă și vorbea bine românește. Ne-au spus că voiau să investească în Cupru Min” Nicolae Turdean, fost director Cupru Min

-De ce nu aveau voie să vadă exploatarea?

-Cupru Min e o întreprindere strategică deținută de statul român și care aparține de Ministerul Economiei. Noi avem, în minister, o structură de securitate care aprobă aceste vizite.

”Domnii Tudose și Fifor erau miniștri”

-Și ce ați făcut cu delegația însoțită de ambasadă?

-Din politețe, era și doamna de la ambasadă, vă dați seama, i-am poftit în birou la o cafea. Dar atât. Nu au văzut halele, exploatarea, nimic. Și i-am rugat să ia aprobare de la minister.

-Cine era ministrul dumneavoastră?

-Cred că în perioada vizitelor acelea, că au fost prima, când nu i-am primit, și apoi a doua, prin vară, când au venit cu aprobare, miniștri erau domnii Tudose și Fifor.

”Cineva din Consiliul de Administrație mi-a reproșat că de ce nu i-am primit”

-Deci a doua oară chinezii au venit cu aprobarea de la structura de securitate?

-Da, numai așa se poate! Și atunci parcă l-am remarcat și pe Yan, v-am zis că rupea un pic de română. Dar au adus, a doua oară, și traducător. Am avut probleme, mi-au reproșat că de ce nu i-am primit prima oară.

-Cine v-a reproșat?

-Din Consiliul de Administrație, dar nu vreau să detaliez, vă rog. Despre ce e vorba totuși?, că să știți că acest contract cu Merlion e mană cerească pentru Cupru Min!

”Hai că m-ați lăsat cu gura căscată!”

-Știați că lui Wang Yan, cel care a semnat contractul alături de dumneavoastră, statul român i-a retras cetățenia în 2014?

-Poftim?

80.000 de tone uscate de minereu de cupru, care conține și aur și argint, va cumpăra Merlion de la Cupru Min în 2017-2019

-Pentru că a comis ”fapte care pun în pericol siguranța națională”.

-Hai că m-ați lăsat cu gura căscată! Nu, nu știam. Dar cum a intrat în țară? De ce l-au lăsat să intre? Acum, sincer, de unde să știu eu?

-Corect, nu controlați dumneavoastră pașapoartele. Însă licitația prin care Merlion a câștigat a fost contestată. Un jurnalist local, Radu Ciobotea, a insistat pe acest subiect.

-Da, au existat contestații, așa e. Dar procedura a fost fără reproș. Merlion a avut cea mai bună ofertă, noi nici nu înțelegeam cum de ne poate da prețul acesta. Am făcut mai multe runde de licitație și ne-am oprit când am obținut cea mai bună ofertă.

-Asta cu faptul că organizați mai multe runde poate însemna că organizați până câștigă cine trebuie. Merlion pierduse în prima rundă?

-Da, pierduse, dar noi suntem datori să scoatem cel mai bun preț. Oricum e o tragedie că vindem materie primă și că nu mai avem industrie neferoasă ca să prelucrăm singuri minereul.

”Contractul e foarte bun”

-Vi se reproșează că atunci când ați semnat contractul cu Wang, ați modificat o cerință din caietul de sarcini. Câștigătorii ar fi trebuit să depună o garanție de 5 milioane de dolari, care s-a transformat în plată în avans.

-Păi, nu e mai bine să ai banii în cont decât să ai garanții?

-Vorbim despre un principiu, acela de a construi contractul pe baza caietului de sarcini.

-Sincer vă spun, nu ne așteptam să obținem la Cupru Min un asemenea contract, atât de favorabil! Să știți că chinezii plătesc bine și la timp, dacă vor continua așa va fi un mare plus. Nu vreau să divulg cifre din contract, dar e un câștig de 5 milioane de euro față de situația anterioară.

”La început au vrut să investească, să fie parte, să mărească apoi capitalul social”

-Revenind la Wang Yan și la Merlion, ce au dorit ei la început?

-Să investească.

-Adică să cumpere resursa de cupru, nu doar producția?

-Așa ceva. Au spus că au niște utilaje moderne și să mărească apoi capitalul social, să fie parte, cred că la asta se gândeau.

-Ce răspuns le-ați dat?

-Ce răspuns să dau, vă dați seama? Asta nu depinde de mine, ca director, ci de minister, că el e reprezentantul statului, care-i proprietar. Au venit apoi la licitație cu această ofertă imbatabilă.

-Ați semnat cu Merlion în octombrie 2017 și ați plecat în ianuarie 2018. Plecarea dumneavoastră e legată de acest contract?

-Nici vorbă! Nicio legătură! Au fost probleme personale, nu detaliez. Oricum, am plecat aducând Cupru Min pe profit, încă din 2016.

Întrebarea la care nimeni dintre autorități nu a răspuns încă:

Cum e posibil ca o companie strategică de stat să semneze cu Wang Yan un contract prin care vinde toată producția de cupru a țării celui pe care aceasta îl consideră un pericol pentru siguranța și capacitatea ei de apărare și un distrugător al resurselor statului și al libertăților cetățenilor?!